Πρόταση ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ για την τροποποίηση του κανονισμού (ΕΚ) αριθ. 1268/1999 του Συμβουλίου σχετικά με την κοινοτική στήριξη για τα προενταξιακά μέτρα που αφορούν τη γεωργία και την αγροτική ανάπτυξη στις υποψήφιες χώρες της κεντρικής και ανατολικής Ευρώπης κατά την προενταξιακή περίοδο

(υποβλήθηκε από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Στα μέσα Αυγούστου 2002, προκλήθηκαν σημαντικές ζημιές από πλημμύρες σε διάφορες υποψήφιες χώρες. Οι πλημμύρες αυτές έπληξαν σοβαρά τη Δημοκρατία της Τσεχίας και τη Σλοβακία.

Η Επιτροπή θεωρεί ότι η Κοινότητα πρέπει να είναι σε θέση να απαντά καταλλήλως σε τέτοιες εξαιρετικές φυσικές καταστροφές όταν συμβαίνουν σε υποψήφιες χώρες, μέσω διαφόρων μέσων, και ιδίως μέσω του προενταξιακού προγράμματος SAPARD που θεσπίσθηκε στο πλαίσιο του κανονισμού (ΕΚ) αριθ. 1268/1999 του Συμβουλίου.

Στο πλαίσιο του προγράμματος SAPARD δεν υπάρχει, ωστόσο, καμία ειδική διάταξη σχετικά με μέτρα που πρέπει να ληφθούν ενόψει φυσικών καταστροφών. Ωστόσο, στο άρθρο 1 παράγραφος 2 σημείο β) του κανονισμού (ΕΚ) αριθ. 1268/1999 περιλαμβάνεται ως στόχος "η επίλυση προβλημάτων που αποτελούν προτεραιότητα και ειδικών προβλημάτων για την βιώσιμη προσαρμογή του γεωργικού τομέα και των αγροτικών περιοχών στις υποψήφιες χώρες". Η Επιτροπή θεωρεί ότι τα μέτρα για την αποκατάσταση των αγροτικών περιοχών μετά από εξαιρετικές φυσικές καταστροφές μπορεί να θεωρηθούν ότι εμπίπτουν στο πλαίσιο της εφαρμογής του SAPARD και ότι θα πρέπει να προβλεφθούν, επομένως, ειδικές διατάξεις για σχετική δράση εντός του κανονισμού (ΕΚ) αριθ. 1268/1999. Κατά την άποψη της Επιτροπής τα μέτρα που πρέπει να ληφθούν είναι η αύξηση του ανώτατου ορίου της δημόσιας ενίσχυσης από 50% σε 75% και της κοινοτικής συνδρομής από 75% σε 85% της δημόσιας ενίσχυσης, για σχετικά έργα σε περιοχές που έχουν πληγεί από εξαιρετικές φυσικές καταστροφές. Αυτός είναι ο σκοπός της παρούσας πρότασης.

2002/0227 (CNS)

Πρόταση ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ για την τροποποίηση του κανονισμού (ΕΚ) αριθ. 1268/1999 του Συμβουλίου σχετικά με την κοινοτική στήριξη για τα προενταξιακά μέτρα που αφορούν τη γεωργία και την αγροτική ανάπτυξη στις υποψήφιες χώρες της κεντρικής και ανατολικής Ευρώπης κατά την προενταξιακή περίοδο

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη Συνθήκη για την ίδρυση της Ευρωπαϊκής Κοινότητας, και ιδίως το άρθρο 308,

την πρόταση της Επιτροπής [1],

[1] ΕΕ C ..., ..., σ. ...

τη γνώμη του Ευρωπαϊκού Κοινοβουλίου [2],

[2] ΕΕ C ..., ..., σ. ...

τη γνώμη της Οικονομικής και Κοινωνικής Επιτροπής [3],

[3] ΕΕ C ..., ..., σ. ...

τη γνώμη της Επιτροπής των περιφερειών [4],

[4] ΕΕ C ..., ..., σ. ...

Εκτιμώντας τα εξής:

(1) Στα μέσα Αυγούστου 2002, σημαντικές ζημιές προκλήθηκαν σε διάφορες υποψήφιες χώρες από πλημμύρες στις αγροτικές τους περιοχές. Η Κοινότητα πρέπει να είναι σε θέση να απαντά καταλλήλως σε τέτοιες εξαιρετικές φυσικές καταστροφές όταν συμβαίνουν σε υποψήφιες χώρες, μέσω διαφόρων μέσων, και ιδίως μέσω του προενταξιακού μέσου που θεσπίσθηκε από τον κανονισμό (ΕΚ) αριθ. 1268/1999 [5] του Συμβουλίου, ένας από τους στόχους του οποίου είναι η επίλυση προβλημάτων που αποτελούν προτεραιότητα και ειδικών προβλημάτων για τη βιώσιμη προσαρμογή του γεωργικού τομέα και των αγροτικών περιοχών στις εν λόγω χώρες.

[5] ΕΕ L 161, 26.6.1999, σ. 87. Κανονισμός που τροποποιήθηκε από τον κανονισμό (ΕΚ) αριθ. 2500/2001 (ΕΕ L 342, 27.12.2001, σ. 1).

(2) Δεν προβλέπεται καμία ειδική διάταξη στον κανονισμό για εφαρμογή μέτρων που να αποσκοπούν στην αποκατάσταση των αγροτικών περιοχών μετά από εξαιρετικές φυσικές καταστροφές.

(3) Απαιτείται κατάλληλη δράση από την Κοινότητα ενόψει τέτοιων καταστροφών. Τα γεγονότα αυτά βαρύνουν σημαντικά από οικονομικής άποψης τις χώρες που έχουν πληγεί, τόσο στο δημόσιο όσο και στον ιδιωτικό τομέα, και συμπίπτουν με τις προετοιμασίες για την προσχώρηση. Στο πλαίσιο του μέσου συγχρηματοδότησης, όπως αυτό έχει θεσπισθεί από τον κανονισμό (ΕΚ) αριθ. 1268/1999, τα μέτρα που πρέπει να ληφθούν για σχετικά έργα στις ενδιαφερόμενες χώρες πρέπει να περιλαμβάνουν αύξηση τόσο του ποσοστού της κοινοτικής συνδρομής καθώς και των κανονικών ανώτατων ορίων που εφαρμόζονται στην ένταση των ενισχύσεων. Ο κανονισμός (ΕΚ) αριθ. 1268/1999 πρέπει επομένως να τροποποιηθεί,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΚ) αριθ. 1268/1999 τροποποιείται ως εξής:

Το άρθρο 8 αντικαθίσταται από το ακόλουθο κείμενο:

"Άρθρο 8 Ποσοστό της κοινοτικής συνδρομής

1. Η κοινοτική συνδρομή μπορεί να ανέρχεται στο 75% της συνολικής επιλέξιμης δημόσιας δαπάνης εκτός :

α) όσον αφορά σχετικά έργα που προβλέπονται στο πλαίσιο οποιουδήποτε μέτρου όταν η Επιτροπή διαπιστώνει ότι έχουν συμβεί εξαιρετικές φυσικές καταστροφές, οπότε η κοινοτική συνδρομή μπορεί να ανέρχεται στο 85% της συνολικής επιλέξιμης δημόσιας δαπάνης.

β) όσον αφορά μέτρα που αναφέρονται στο άρθρο 2 τελευταία περίπτωση και στο άρθρο 7 παράγραφος 4, οπότε η κοινοτική χρηματοδοτική συνδρομή μπορεί να ανέρχεται έως το 100% του συνολικού επιλέξιμου κόστους.

2. Για επενδύσεις που δημιουργούν έσοδα

α) εκτός από αυτά που αναφέρονται στην παράγραφο 1 σημείο α), η δημόσια ενίσχυση μπορεί να ανέρχεται έως το 50% του συνολικού επιλέξιμου κόστους, η δε κοινοτική συνδρομή μπορεί να ανέρχεται έως το 75%.

β) που αναφέρονται στην παράγραφο 1 σημείο α) η δημόσια ενίσχυση μπορεί να ανέρχεται στο 75% του συνολικού επιλέξιμου κόστους, η δε κοινοτική συνδρομή μπορεί να ανέρχεται στο 85% της δημόσιας ενίσχυσης.

Σε κάθε περίπτωση, η κοινοτική συνδρομή τηρεί τα ανώτατα όρια που έχουν καθορισθεί για τις κρατικές ενισχύσεις, όσον αφορά τα ποσοστά ενισχύσεων και τη σώρευση.

3. Η χρηματοδοτική συνδρομή και οι πληρωμές εκφράζονται σε ευρώ."

Άρθρο 2

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από την [1η Ιουλίου 2002].

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες,

Για το Συμβούλιο

Ο Πρόεδρος

>ΘΕΣΗ ΠIΝΑΚΑ>